《留题张氏颐文阁》
宋代·金君卿

鄱阳才子钟庆门，巍冠大带何纷纷。诚心乐道自颐养，雾豹蔚纷珍其文。

朱栏碧瓦江之垠，更敞高阁淩烟氛。烟中数岫列窗牖，急雨洗出青无痕。

乍来耳目益开爽，况日文酒酣天真。前年诏下起嵓隐，子直奋起轩浮云。

不嫌官小喜及养，敛板归拜高堂亲。子方归宁亦同乐，与子登眺开芳樽。

定交酌寿虽所愧，相望兰桂长清芬。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。